RESOLUCIÓN do 2 de xuño de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo da empresa Euroinversiones Last Teardrop, S.L. para o ano 2005.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 07/11/2005

Visto o texto do convenio colectivo da empresa Euroinversiones Last Teardrop,S.L. para o ano 2005, código de convenio número 3200032, que tivo entrada na delegación provincial da Consellería de Asuntos Sociais, Emprego e Relacións Laborais o día 30 de maio de 2005; subscrito con data 25 de maio de 2005, polo administrador da empresa Euroinversiones Last Teardrop, S.L., en representación da parte económica, e polos membros do comité de empresa, pertencentes á central sindical Comisións Obreiras (CC.OO.), en representación da parte social, e; de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo.
Esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Ourense, 2 de xuño de 2005.
José Lage Lage
Delegado provincial de Ourense
Convenio colectivo da empresa Euroinversiones Last Teardrop, S.L.
Artigo 1º.-Ámbito de aplicación.
As disposicións incluídas neste convenio regularán na súa vixencia as relacións laborais que nel se establecen entre a empresa Euroinversiones Last Teardrop, S.L., e o seu persoal.
Artigo 2º.-Ámbito persoal.
Estará afectado por este convenio todo o persoal da empresa agás as persoas que exerzan funcións de alta dirección e alto consello.
Artigo 3º.-Vixencia, duración e denuncia.
A vixencia deste convenio será de 12 meses, desde o 1-1-2005 ata o 31-12-2005, manténdose vixentes todos os artigos ata que se asine un novo convenio que o substitúa.
O convenio prorrogarase de ano en ano se non fose denunciado por unha das partes, polo menos con dous meses de antelación ao termo da súa vixencia.
Artigo 4º.-Compensación e absorción.
As melloras resultantes deste convenio serán compensadas e absorbidas, ata onde chegue o cómputo anual, con aqueloutras que se puidesen establecer por disposición legal ou que establecese a empresa, agás que expresamente se pacte o contrario.
Artigo 5º.-Comisión paritaria.
Para resolver as dúbidas que puidesen xurdir sobre a aplicación do convenio, constitúese unha comisión mixta composta polos vogais que interviñeron na negociación e elaboración do convenio.
Artigo 6º.-Clasificación persoal.
Durante a vixencia deste convenio a clasificación do persoal de Euroinverisones Last Teardrop, S.L. será a que figura na táboa de salarios para o ano 2004, respectándose todas as categorías establecidas con anterioridade.
Para o cambio de categoría crearase unha comisión cualificadora, integrada polos membros da comisión paritaria do convenio.
Técnico de laboratorio: é o que, con título de facultativo oficial, realiza funcións de analista de control de calidade, con responsabilidade dependendo directamente da dirección da empresa.
Laborante: é o produtor que ten ao seu cargo un grupo de persoas que dirixe e orienta na execución dos traballos dun determinado servizo.
Peón: é o operario que executa labores para os que se require, predominantemente, esforzo físico, sen necesidade de ningunha práctica operatoria. Esta categoría só se lle poderá aplicar ao persoal contratado por tempada para carga e descarga e non ao ingresado como fixo do cadro de persoal como operario de embotellamento.
Na categoría de axudante de condutor permanecerase un máximo de 5 anos.
Os axudantes de condutor con máis de cinco anos de antigüidade na súa categoría pasarán a oficiais de 3ª.
Así mesmo, a empresa adquire o compromiso de reclasificar con ascenso de categorías un mínimo de tres ascendidos a oficial 2ª o 1 de xuño de 2005, así como en xuño de 2006 ascenderán un mínimo de tres traballadores a oficial de 2ª.
Artigo 7.-Xornada de traballo.
Establécese unha xornada de 1.776 horas. No caso de realizarse xornada continuada terán dereito a 15
minutos de bocadillo por conta da empresa que se computará como xornada efectivamente traballada para todos os efectos.
Considerando que a industria da auga ten unha marcada intensificación de traballo en determinadas épocas do ano, no período comprendido entre o 1 de xuño e o 1 de setembro de cada ano, ambos inclusive, a xornada semanal poderá ser aumentada en 45 horas no dito período, sen exceder en ningún caso do cómputo anual de 1.776 horas.
Terá a consideración de traballo nocturno aquel que vai desde as 22.00 horas da noite ata as 6.00 horas da madrugada. En traballo nocturno percibirase un complemento de nocturnidade do 25% do salario base.
Artigo 8º.-Horas extraordinarias.
a) As horas extraordinarias que veñan exixidas pola necesidade de reparar sinistros u outros danos extraordinarios urxentes, así como no caso de risco da perda de materia prima.
b) Horas extraordinarias por pedidos ou períodos puntas de produción, ausencias imprevistas, mantemento, etc.
c) O valor da hora extraordinaria normal será de 8,33 euros e o da hora en domingo será de 9,61 euros, devengándose no mes correspondente á realización das horas extras.
Artigo 9º.-Vacacións.
Os traballadores terán dereito a 22 días laborables de vacacións. O salario que percibirán durante o período de vacacións será o real estipulado neste convenio.
As vacacións serán concedidas de acordo coas necesidades do servizo, procurando compracer o persoal, ben que a empresa reserva para si a facultade de concedelas fóra da época de campaña comprendida entre o 1 de xuño e o 30 de setembro, ambas as dúas datas incluídas.
Malia o anterior, o persoal contido neste convenio terá dereito a fraccionar o seu descanso de vacacións en dous períodos, un de 22 días ininterrompidos e outro de 8 días, tendo sempre presentes as necesidades do servizo.
Artigo 10º.-Licenzas e permisos.
O traballador, logo do aviso e xustificación, poderá ausentarse do traballo, con dereito a remuneración, por algún dos motivos e tempos seguintes:
a) Quince días naturais no caso de matrimonio.
b) Dous días nos casos de nacemento dun fillo ou enfermidade grave, falecemento ou hospitalización de parentes de ata segundo grao de consanguinidade ou afinidade. Cando por tal motivo o traballador necesite facer un desprazamento, o prazo será de catro días.
c) Un día por traslado do domicilio habitual.
d) Polo tempo indispensable para o cumprimento dun deber inescusable de carácter público e persoal. Cando conste unha norma legal ou convencional un período determinado, haberá que aterse ao disposto en canto á duración da ausencia e a súa compensación económica.
Cando o cumprimento dun deber antes referido supoña a imposibilidade da prestación do traballo debido en máis do 20 % das horas laborables nun período
de tres meses, a empresa poderá pasar o traballador afectado á situación de excedencia regulada no punto 1 do artigo 46 do texto refundido da Lei do Estatuto dos traballadores.
No suposto de que o traballador por cumprimento de deber ou desempeño do cargo perciba unha indemnización, descontarase o seu importe do salario a que tivese dereito na empresa.
e) Para realizar funcións sindicais ou representación de persoal nos termos establecidos legal ou convencionalmente.
As traballadoras, por lactación dun fillo menor de nove meses, terán dereito a unha hora de ausencia do traballo que poderán dividir en dúas fraccións.
A muller, pola súa vontade, poderá substituír este dereito por unha redución da xornada de traballo normal en media hora coa mesma finalidade. Este permiso poderán gozalo indistintamente a nai ou o pai no caso de que ambos os dous traballen.
Quen por razón de garda legal teña ao seu coidado directo algún menor de seis anos ou un diminuído físico ou psíquico que non desempeñe outra actividade retribuída, terá dereito a unha redución da xornada de traballo, coa diminución proporcional do salario entre, polo menos, un terzo e un máximo da metade da duración daquela.
Artigo 11º.-Retribución convida.
A retribución convida constará de:
-Salario base.
-Complementos salariais.
Artigo 12º.-Salario base.
O salario base e os complementos que rexerán desde o 1 de xaneiro de 2005 ata o 31 de decembro de 2005 serán os que figuran na táboa de salarios do anexo I e que supón un incremento do 2,85% sobre os salarios vixentes o 31-12-2004.
Artigo 13º.-Antigüidade.
Establécese un complemento de antigüidade consistente en trienios do 4% sobre o salario base.
Artigo 14º.-Gratificación de carencia de incentivos.
Establécese o dereito á percepción duna gratificación de carencia de incentivos como prima de produtividade e asistencia.
A contía da gratificación é a que se establece por un día de traballo efectivo na táboa de salarios do anexo I.
O dereito á percepción da gratificación perderase total ou parcialmente polas seguintes causas:
a) O 25% da gratificación correspondente ao salario dun día, por falta de puntualidade de ata cinco minutos. A reincidencia deste tipo de falta agravarase co 50%.
b) O 75% da gratificación correspondente ao salario dun día, por falta de puntualidade superior aos cinco minutos e ata media hora.
c) O 100% por máis de media hora sen chegar ao día completo.
d) O correspondente a tres días por falta de asistencia.
e) O correspondente a 15 días pola imposición dunha sanción de carácter moi grave.
f) O abandono do traballo antes da hora sinalada, a non incorporación á hora xusta e as interrupcións inxustificadas como faltas de puntualidade para estes efectos.
Artigo 15º.-Gratificacións extraordinarias.
Establécense 3 pagas extraordinarias, que serán aboadas unha en xullo, outra en decembro e outra no primeiro trimestre do ano. Estas serán aboadas por anos vencidos, ou rateadas en proporción ao tempo traballado durante o ano, aboándose a razón dunha mensualidade do salario real.
Artigo 16º.-Xubilación.
Ao cesar o traballador na empresa por xubilación concederáselle unha indemnización de salario base máis antigüidade, en proporción aos seus anos de servizo na empresa, conforme a seguinte escala:
-5 anos: dúas mensualidades.
-10 anos: tres mensualidades.
-15 anos: catro mensualidades.
-20 anos: cinco mensualidades.
-25 anos: seis mensualidades.
-De 30 en diante: unha anualidade.
En cumprimento da Lei 30/1995, de ordenación e supervisión dos seguros privados, do 8 de novembro, a empresa elevou consulta á Dirección Xeral de Traballo sobre a obrigatoriedade da externalización dos compromisos en premios de xubilación para tomar a decisión que permita legalizar o dito artigo.
Estas contías non lles serán de aplicación ás incorporacións á empresa posteriores ao 1 de xaneiro de 2005.
Artigo 17º.-Gratificación de vixilancia e garda xurado.
En concepto de perigosidade establécese unha gratificación para os que exerzan as anteditas funcións consistentes nun incremento do 10% do salario base.
Artigo 18º.-Auxiliares administrativos.
Os auxiliares administrativos, aos 6 anos de exercer as funcións na empresa, deberán ascender á categoría de oficiais administrativos.
Artigo 19º.-Seguro de vida, accidentes e invalidez permanente.
A empresa estará obrigada a contratar un seguro a favor de todo o persoal afectado por este convenio que cubra a seguintes continxencias e coas indemnizacións establecidas aseguradas, compatibles con outras da Seguridade Social ou mutualidades.
-Morte por calquera causa: 18.030,36 euros.
-Invalidez permanente total: 18.030,36 euros.
-Invalidez absoluta ou grande invalidez: 18.030,36 euros.
O beneficiario nos casos de invalidez será o traballador; no caso de morte será o cónxuxe ou, se é o caso, os habentes dereito do traballador asegurado.
Artigo 20º.-Gratificación por matrimonio.
Todos os traballadores cunha antigüidade de polo menos tres anos na empresa terán dereito, cando casen, a unha gratificación dun mes de salario máis antigüidade.
Artigo 21º.-Incapacidade temporal.
Cando un traballador teña en incapacidade temporal como consecuencia dun accidente de traballo percibirá o 100% do salario que viña percibindo a partir do día seguinte ao de se producir o antedito accidente.
Cando un traballador teña en incapacidade temporal como consecuencia dun accidente non laboral, enfermidade común ou enfermidade profesional percibirá o 100% do salario que viña percibindo a partir da segunda semana consecutiva en que se atope na devandita situación.
Artigo 22º.-Revisión salarial.
No caso de que o IPC oficial de 2005, no 31 de decembro de 2005, fose superior ao 2,85%, revisaranse os salarios na súa diferenza e actualizaranse as táboas salariais de 2005, aboándolles aos traballadores os atrasos correspondentes.
Cláusula derradeira.
Este convenio asínano Camilo González Salgado, en calidade de administrador da empresa Euroinvesiones Last Teardrop, S.L. e os representantes dos traballadores no seo da empresa, José Luis Aguirre García, Isidro Alonso Limia e Ángel Gallego Diéguez, pertencentes á central sindical Comisións Obreiras (CC.OO.), e pola parte social Cándida Couñago Lara e José Luis Lobato Martínez, ambas as partes con capacidade legal suficiente segundo o Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores.
ANEXO I
Táboas salariais 2005.
Categoría profesional; salario base; P.C. incentivos.
Persoal técnico:
Licenciados. Técnico superior; 1.069,34 euros.
Técnicos titulados; 910,77 euros.
Peritos e asimilados; 910,77 euros.
Persoal non titulado:
Encargado xeral; 910,77 euros.
Encargado de sección; 850,31 euros.
Persoal administrativo:
Xefe de 1ª; 617,81 euros; 13,93 euros.
Xefe de 2ª; 617,81 euros; 13,93 euros.
Oficial de 1ª; 617,81 euros; 10,43 euros.
Oficial de 2ª ; 617,81 euros; 9,24 euros.
Auxiliar administrativo ; 617,81 euros; 6,36 euros.
Persoal comercial:
Xefe de vendas ; 910,77 euros.
Inspector de vendas; 617,81 euros; 10,43 euros.
Persoal obreiro:
Capataz; 21,32 euros; 10,43 euros.
Operario embotellador; 21,29 euros; 9,19 euros.
Aprendiz; 21,29 euros.
Oficios varios:
Oficial de 1ª; 21,32 euros; 10,43 euros.
Condutor repartidor; 21,32 euros; 10,43 euros.
Oficial de 2ª; 21,24 euros; 9,25 euros.
Oficial de 3ª; 21,82 euros; 7,20 euros.
Axudante condutor; 21,82 euros; 6,34 euros.
Persoal subalterno:
Peón, almaceneiro, ord.; 18,65 euros; 6,46 euros.
Cobrador, vixilante, por.; 18,65 euros, 6,46 euros.
Conserxe, telefonista; 18,65 euros; 6,46 euros.
Xardineiro, limpador; 18.65 euros; 6,46 euros.